લાઈનમાં પ્રોક્સી સિસ્ટિમ પણ ચાલે. સાર્વજનિક નળ પર સવારે પાણી આવે તે પહેલા બેડાંઓની લાઈન લાગી ગઈ હોય. બસની લાઈનોમાં શારીરિક રીતે કહેવાતા વિકર સેક્શન એવા મહિલા વર્ગને બદલે એમનાં પતિદેવ લાઈનમાં ઉભા હોય. રેલ્વે સ્ટેશને કુલી અને એજન્ટો લોકોના બદલે લાઈનમાં ઉભા રહે. જો કે અમુક લોકો લાઈનમાં ઉભા રહેવા જેવા તુચ્છ કાર્યથી બચવા લાઈનમાં ઘૂસ મારે છે. કોઈ પણ લાઈનમાં ઘૂસવા માટે નફ્ફટ હોવાની લાયકાત જરૂરી છે. લાઈનમાં ઘૂસનાર પાછાં બે પ્રકારનાં હોય છે, એક કે જે ઉંદરની જેમ દબાયેલા પગલે લાઈનમાં ઘૂસે છે, અને પકડાય તો લાઈનમાં પાછળ ધકેલાતો જાય છે. બીજાં પ્રકારનો ઘૂસણખોર અમદાવાદની ગાયની જેમ સરેઆમ ઘૂસે છે. એકવાર ઘૂસ્યા પછી પકડાય તો પણ દલીલો કે દાદાગીરી કરી પોતાની જગ્યા ટકાવી રાખે છે. લાઈનમાં ઉભા રહેનાર અન્ય લોકો પોતાની જગ્યાએ ઉભા ઉભા બબડે છે, પણ પેલાની શારીરિક ક્ષમતા આગળ હાર સ્વીકારી લે છે. પૂર્વાશ્રમના આવા ઘૂસણખોર થોડા સમયમાં યુવા કાર્યકર, પછી કોર્પોરેટર, ધારાસભ્ય કે સંસદ સભ્ય બની સમાજમાં સન્માનનીય સ્થાન પ્રાપ્ત કરી લે છે.